**Alge Vare  
Esitaja: Tiina Kütt, Ülla Paras**  
  
Alge Vare on sündinud 5.juunil 1965, lõpetanud 1983. aastal Haapsalu I Keskkooli ja 1991. aastal Tartu Ülikooli arstiteaduskonna. Läänemaa haiglas töötab Alge Vare alates 1. augustist 1991.

Dr Vare on arst, kellest peetakse väga lugu – pädev, pühendunud, hooliv. Arst, kes leiab alati aega kuulata ja süveneda. Patsientide (nii väikeste kui suuremate laste) heaolu on tema jaoks alati kõige tähtsamal kohal. Selle nimel ei vaata dr. Vare ei kella, nädalapäeva ega pelga nõu küsida, konsulteerida kolleegidega teistest haiglatest. Lapsevanemaid, kes on just talle südamest tänulikud, et nende muret lapse tervise pärast on tõsiselt võetud ning tänu sellele saanud asjatundlikku abi, on Haapsalus ja Läänemaal sadu.

Facebookis esitatud ettepanekule, et kes on selle poolt, et dr Alge Varele omistataks Haapsalu Linna vapimärk, kirjutas alla 280 inimest. Nende inimeste toetavates kommentaarides kordusid üha väljendid „suurepärane arst“, „suure südamega arst“.

Ei ole kahtlustki, et dr Alge Varet armastavad lapsed ja lapsevanemad ning et dr Vare on kuhjaga ära teeninud Haapsalu Linna vapimärgi kandmise au. Dr Vare panus Haapsalu linna tulevikku on üks olulisemaid - kümned ja sajad terved lapsed, paljud neist täna juba ise lapsevanemad.

*Lisatud nimekiri Facebookis ettepaneku poolt olnutega.*

**Ergart Männik**  
**Esitaja: Läänemaa Spordikool, Direktor Mati Seppi**

Sündinud 18.märts 1928 Oru vallas Läänemaal. Elab Haapsalu linnas.

On harrastanud kergejõustikku, võrk- ja korvpalli, tõstmist ja maadlust.

Spordikoolis alustas 1953.a. tööd võrkpalli treenerina. Selle töö tunnustuseks on Haapsalu naiskonna III koht 1956 aasta suvespartakiaadil.

Alates 1957.a. pühendas ennast maadlejate treenimisele. Peale tema maadlustreeneriks asumist kujunes Haapsalust arvestatav maadluskeskus, mida tunti terves Nõukogude Liidus. Eestis oli Haapsalu parimaid maadluskeskusi. Maadlustreenerina tegutses ta kuni aastani 1981. Tema kasvandikud võitsid NSVL meistrivõistlustelt kokku 26 medalit. Tuntumad õpilased on Valdur Pass, Valdek Susi, Henn Põlluste.

Ergart Männiku järjepidevat tööd hinnati 1973.a. Eesti NSV teenelise treeneri tiitliga.

Ergarti oskused ja teadmised kajastuvad tänapäeval Heiki Nabi saavutustes, kelle treeneriks on tema õpilane Henn Põlluste.

**Andres Ammas  
Esitaja: Raimond Lunev**

Andres Ammas  on sündinud 25. veebruar 1962. Tallinnas.

Ajakirjanik , pedagoog ,aktiivne  poliitik. 1989 detsembris kutsuti ellu Lääne Maavolikogu ( 41 volikogu liiget ) , valiti Andres Ammas volinikuks. Volikogu lõpetas tegevuse 1993 . Järgnes Haapsalu Linnavolikogu moodustamine oktoober 1993 ja jälle valiti Andres Ammas linnavolikogu liikmeks ja seda kuni oktoober 2013 ( kuus koosseisu järjest ). Aastatel 2002 – 2005 oli Andres Ammas Haapsalu linna volikogu esimees. Andres Ammas on töötanud ülemnõukogus , on ülemnõukogu 20. Augusti klubi liige. Andres Ammas on  töötanud veel  paljudel muudel tähtsatel riiklikel ja Haapsalu linna kohalikel ametikohtadel .

**Maaja Moppel  
Esitaja: Haapsalu Meeskoori veteranide nimel Toivo Toomingas**

Maaja Moppel on muusik, muusikakooli õpetaja, staazikas mitmete kooride dirigent, Aasta Ema -2004.

Maaja on aktiivselt tegutsenud Haapsalu muusikaelus ligi 50 aastat, juhatades 38 aastat Haapsalu Meeskoori, olles naiskooride "Kaasike" ja "Netty" asutaja ja dirigent, viiuliõpetaja Haapsalu Muusikakoolis, keelpillimuusika entusiast, Koorijuhtide Naiskoori laulja jne.2004. a. pärjati Maaja Moppel Vabariigi Presidendi poolt Aasta Emaks.

Maaja Moppelil täitub 24. aprillil 2014.a. 70 eluaastat.

Haapsalu linnavalitsus esitab Haapsalu linna vapimärgi saaja kandidaadiks kauaaegse pedagoogi, linna hariduselu eestvedaja ning aktiivse linnakodaniku **Leini Vahtrase**.

Leini Vahtras alustas oma professionaalset karjääri tollases Haapsalu 8-klassilises koolis **matemaatikaõpetajana** 1977. aastal.

1992. aastast sai tema ülesandeks nimevahetuse läbi teinud ning keskkooliks muudetud Haapsalu Wiedemanni Keskkooli õppetöö juhtimine ning 1997. aastast juba kogu kooli – Haapsalu Wiedemanni Gümnaasiumi tegevuse juhtimine ja eestvedamine.

Oma 16. aasta pikkuse ametiajaga on Leini **üks kauaaegsemaid koolijuhte Haapsalus**, kelle panust ei ole võimalik ülehinnata ei oma õppeasutuse arendamisel kui kogu linna hariduselu mõjutamisel.

Haapsalu Wiedemanni Gümnaasiumi kui selgelt omanäolise ja silmapaistva õppeasutuse kujunemisloost saab välja tuua mitmeid olulisi algatusi, mille eestvedajaks on olnud just Leini ning mis on aidanud kujundada kooli identiteeti ning olemust, sh

* Kooli huvitegevuse ja õpilaste isetegevuse teadlik ning sihipärane toetamine, loomaks eeldusi aktiivsete, loovate ja kodanikujulgusega noorte kujunemisele;
* Usundiõpetuse levikule aktiivne kaasa aitamine ja õppijate maailmatunnetuse mitmekülge arendamine;
* Õppijate individuaalsete eripäradega arvestamine ning IN klassi käivitamine,
* Koostöös Heino Noorega stipendiumifondi algatamine noorte arengu tunnustamiseks emakeeles ja eestikeelses eneseväljenduses,
* Aktiivse rahvusvahelise koostöö ärgitamine ja selleks võimaluste otsimine.
* Toetava ja ühtse meeskonna loomine ning hoidmine läbi oma töötajate arengu toetamise ning teadlikult kujundanud väärtuste.
* Koostöö edendamine lapsevanematega ning vanemate väärtustamine olulise koostööpartnerina.

Leini märksõnaks on avatus ja valmisolek uuele. See on kujundanud palju tollase Haapsalu Wiedemanni Gümnaasiumi vaimu ning peegeldub vastu kooli vilistlastelt. Leinil on südikust ja julgust võidelda selle eest, millesse/kellesse ta usub. Talle on omane viia asjad lõpuni.

Nii võib julgelt öelda, et hoolides siiralt linna hariduselus toimuvast, on Leini aidanud mitmeti kaasa linna hiljutisele haridusuuendusele ja panustanud oma ideid, energiat ja hoolimist sellesse, et Haapsalu oleks jätkuvalt tuntud kui usaldusväärne hariduslinn.

Eraldi väljatoomist väärib see, et Leini on **pidevalt hoolinud mitte ainult oma kooli, vaid kogu linna noorte huvitegevusest**. Talle on oluline see, et noorel oleks koolis ja linnas hea olla. Et noor saaks tegutseda ja et see tegevus oleks teda mitmekülgselt arendav.

Leinil on jagunud tahet, energiat ja aktiivsust lisaks oma kooli arendamisele ka maakonna ja riigi hariduselus kaasarääkimiseks. Ta on tegev **koolijuhtide ühenduses** ning osalenud aktiivselt läbi oma karjääri erinevate töörühmade ja erialaste algatuste töös. Leini tunneb inimesi ja teda tuntakse ning usaldatakse.

Selle usalduse ja tunnustuse märgiks on talle läbi aegade osaks saanud ka erinevaid tiitleid, sh **Aasta õpetaja (2001)**, **Haapsalu Hariduselu Edendaja (2011) Aastate Õpetaja (2011), Tunnustatud Koolijuht (2013).**

LIsaks erialasele aktiivsusele on Leini üks tuntumaid linnakodanikke tänu oma ühiskondlikule aktiivsusele.

Ta on **aktiivne liige kohalikus Lions klubis Haapsalu Valge Daam**, kus lisaks eestvedaja rollile mitmetel ametiaegadel on ta pühendnud ja südamega kaasalööja kõikvõimalikes algatustes ja ühisprojektides pannkoogiteost metsaistutamiseni.

Lisaks on ta **aktiivne liikumisharrastaja**. Tema kaasabil on Haapsalus organiseeritud üle-eestiline kepikõnnipäev, kuhu saabus hulgaliselt osalejaid kõikjalt Eestist. Ta on osalenud IVV (International Federation of Popular Sports) olümpiaadidel Türgis ja Itaalias. Ta on osalenud paljudel kepikõnni üritustel, mis on toimunud Eestis, Soomes ning mujal Euroopas. Aastal 2011 läbis ta ühest vähestest Modern Walking liikmetest täispika (42,2km) Lahemaa kepikõnnimaratoni. Osales kepikõnniüritusel “Käime läbi Haapsalu kõik tänavad”, läbimaks linna 167 tänavat, kogupikkusega ligi 60 km. Temale omase, alati elurõõmsa olemisega on ta just seal, kus vaja: klubi kepikõndijate keskel! On igati eeskujuks ning innustab omavanuseid aktiivselt osalema ettevõtmistes, mis seotud liikumisharrastusega.

Soovituskirja koostamisele on kaasa aidanud Leini Vahtrase pikaajaline kolleeg **Ingrid Laasi** endisest Haapsalu Wiedemanni Gümnaasiumist ning käimisklubi Modern Walking nimel **Eduard Laur**.